सेना के एक प्रवक्ता ने बीबीसी को बताया कि ये ग़ैरक़ानूनी खेत 1.2 वर्ग किलोमीटर यानी कोई तीन सौ एकड़ तक फैला है और कैलिफ़ोर्निया से लगे मैक्सिको के उत्तरी राज्य बाजा कैलिफ़ोर्निया में पाया गया है.मैक्सिको सिटी से बीबीसी संवाददाता हुलियन मीगिलियेरनी के अनुसार मैक्सिको की सरकार ने एक बयान में कहा है, "इस खेती का पता चलना देश के संगठित अपराध के ढांचे के लिए बड़ा झटका है."मंगलवार को जब सेना की एक टुकड़ी एक देहाती इलाक़े में गश्त लगा रही थी तभी उन्हें ये खेत दिखे.ये खेत सैन क्यूंटिन शहर से 150 किलोमीटर आगे हैं.सेना के प्रवक्ता ने बीबीसी को बताया कि इस मामले में अभी तक कोई गिरफ़्तारी नहीं हुई है और ना ही अभी ये पता चल पाया है कि इस खेत का मालिक कौन है.स्थानीय मीडिया के अनुसार अफ़ीम के इस बड़े से खेत को एक प्लास्टिक की चादर से ढक दिया गया था ताकि आसमान से अगर खोजबीन की जाए तो ये बड़े खेत न दिखे. इसके चारों तरफ़ घने बाड़े भी बांधे गए थे.मैक्सिको में नशीले पदार्थो ख़ासकर अफ़ीम की ग़ैरक़ानूनी खेती एक बड़ी समस्या है.इनके तस्करों का देश के आपाराधिक तंत्र पर कब्ज़ा बताया जाता है.मैक्सिको में नशीले पदार्थो की तस्करी और उससे जुड़ी हिंसा में पिछले चार साल में 35 हज़ार से ज़्यादा लोग मारे गए हैं.मैक्सिको के अधिकारियों ने कहा है कि अभी जो अफ़ीम की खेती मिली है उसकी बाज़ार में क़ीमत नौ करोड़ 90 लाख पाउंड यानी लगभग 700 करोड़ रुपए होगी.